AΠΌΦΑΣΗ ΤΟΥ ΣΥΜΒΟΫΛΙΟΥ της 22ας Μαΐου 2006 για τη σύναψη, για λογαριασμό της Ευρωπαϊκής Κοινότητας, της σύμβασης για την ενίσχυση της Παναμερικανικής Επιτροπής Τροπικού Τόνου που ιδρύθηκε βάσει της σύμβασης του 1949 μεταξύ των Ηνωμένων Πολιτειών της Αμερικής και της Δημοκρατίας της Κόστα Ρίκα (2006/539/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2 και το δεύτερο εδάφιο του άρθρου 300 παράγραφος 3, την πρόταση της Επιτροπής, τη σύμφωνη γνώμη του Ευρωπαϊκού Κοινοβουλίου (1), Εκτιμώντας τα ακόλουθα: (1) Η Κοινότητα έχει αποκλειστική αρμοδιότητα για τη θέσπιση μέτρων στον τομέα της διαχείρισης και διατήρησης των αλιευτικών πόρων και για τη σύναψη συμφωνιών με άλλες χώρες και διεθνείς οργανισμούς. (2) Η Κοινότητα είναι συμβαλλόμενο μέρος της σύμβασης των Ηνωμένων Εθνών για το Δίκαιο της Θαλάσσης, η οποία απαιτεί από όλα τα μέρη της διεθνούς κοινότητας να συνεργάζονται για τη διατήρηση και διαχείριση των θαλάσσιων βιολογικών πόρων. (3) Η Κοινότητα έχει υπογράψει στις 19 Δεκεμβρίου 2003 τη συμφωνία για την εφαρμογή των διατάξεων της σύμβασης των Ηνωμένων Εθνών για το Δίκαιο της Θαλάσσης της 10ης Δεκεμβρίου 1982 σχετικά με τη διατήρηση και διαχείριση των επικαλυπτόμενων και των άκρως μεταναστευτικών αποθεμάτων ιχθύων (2). (4) Η Παναμερικανική Επιτροπή Τροπικού Τόνου (IATTC) ιδρύθηκε βάσει της σύμβασης μεταξύ των Ηνωμένων Πολιτειών της Αμερικής και της Δημοκρατίας της Κόστα Ρίκα, η οποία συνάφθηκε το 1949. Κατά τη διάρκεια της 61ης συνεδρίασής της, τον Ιούνιο του 1998, η IATTC εξέδωσε ψήφισμα βάσει του οποίου τα συμβαλλόμενα μέρη συμφώνησαν να καταρτίσουν νέα σύμβαση για την ενίσχυση της Παναμερικανικής Επιτροπής και την επικαιροποίηση του καταστατικού της, σύμφωνα με τις διατάξεις της σύμβασης των Ηνωμένων Εθνών για το Δίκαιο της Θαλάσσης. (5) Η Κοινότητα προσκλήθηκε να συμμετάσχει πλήρως στη διαδικασία από την έναρξή της, και διαδραμάτισε ενεργό ρόλο σε αυτήν. Η διαδικασία είχε ως αποτέλεσμα την έγκριση της σύμβασης για την ενίσχυση της Παναμερικανικής Επιτροπής Τροπικού Τόνου, η οποία ιδρύθηκε βάσει της σύμβασης του 1949 μεταξύ των Ηνωμένων Πολιτειών της Αμερικής και της Δημοκρατίας της Κόστα Ρίκα (σύμβαση της Αντίγκουα), κατά την 70ή συνεδρίαση της IATTC, η οποία έλαβε χώρα από 24 έως 27 Ιουνίου 2003 στην Αντίγκουα της Γουατεμάλας. (6) Η σύμβαση της Αντίγκουα ανοίχτηκε για υπογραφή στις 14 Νοεμβρίου 2003 στην Washington DC, των Ηνωμένων Πολιτειών της Αμερικής και παρέμεινε ανοικτή έως την 31η Δεκεμβρίου 2004 σύμφωνα με το άρθρο XXVII της εν λόγω σύμβασης. (7) Η Κοινότητα υπέγραψε τη σύμβαση στις 13 Δεκεμβρίου 2004, σύμφωνα με την απόφαση 2005/26/ΕΚ του Συμβουλίου (3) στις 25 Οκτωβρίου 2004. (8) Οι κοινοτικοί αλιείς ασκούν δραστηριότητες στη περιοχή της σύμβασης της Αντίγκουα. Ως εκ τούτου, είναι προς το συμφέρον της Κοινότητας να καταστεί μέλος της IATTC. Η Κοινότητα θα πρέπει, ως εκ τούτου, να εγκρίνει τη σύμβαση της Αντίγκουα. (9) Η σύμβαση της Αντίγκουα έχει ως στόχο τη διατήρηση σε ενισχυμένη μορφή της IATTC. Η εν λόγω σύμβαση προορίζεται να αντικαταστήσει τη σύμβαση του 1949 μόλις τεθεί σε ισχύ για όλα τα μέρη της εν λόγω σύμβασης. Ως εκ τούτου, σύμφωνα με το πνεύμα ης απόφασης 1999/405/ΕΚ του Συμβουλίου, της 10ης Ιουνίου 1999, που εξουσιοδοτεί το Βασίλειο της Ισπανίας να προσχωρήσει προσωρινά στη σύμβασης για την ίδρυση της διαμερικανικής επιτροπής για τον τροπικό τόνο IATTC (4), η Ισπανία πρέπει να καταγγείλει τη σύμβαση του 1949 μόλις τεθεί σε ισχύ η σύμβαση της Αντίγκουα, ΑΠΟΦΑΣΙZEI: Άρθρο 1 Η σύμβαση της Αντίγκουα εγκρίνεται για λογαριασμό της Ευρωπαϊκής Κοινότητας. Το κείμενο της σύμβασης επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να καταθέσουν το έγγραφο έγκρισης στην κυβέρνηση των Ηνωμένων Πολιτειών της Αμερικής υπό την ιδιότητά της ως θεματοφύλακα της σύμβασης σύμφωνα με το άρθρο XXΧVII αυτής. Άρθρο 3 Όταν τεθεί σε ισχύ η σύμβαση της Αντίγκουα, η Ισπανία θα καταγγείλει τη σύμβαση για την ίδρυση της Παναμερικανικής Επιτροπής Τροπικού Τόνου. Βρυξέλλες, 22 Μαΐου 2006.

[Source: multi_eurlex | Tokens: 3741]